### NN 56/2015 (22.5.2015.), Pravilnik o službenoj iskaznici i službenoj znački ovlaštenog carinskog službenika

MINISTARSTVO FINANCIJA

1101

Na temelju članka 17. stavka 2. Zakona o carinskoj službi (»Narodne novine«, broj 68/13 i 30/14) ministar financija donosi

PRAVILNIK

O SLUŽBENOJ ISKAZNICI I SLUŽBENOJ ZNAČKI OVLAŠTENOG CARINSKOG SLUŽBENIKA

I. OPĆE ODREDBE

Članak 1.

(1) Ovim Pravilnikom propisuje se izgled i sadržaj službene iskaznice i službene značke, postupak izdavanja službene iskaznice i službene značke, postupak u slučaju gubitka, nestanka, vraćanja, oduzimanja i privremenog oduzimanja službenih iskaznica i znački, vođenje evidencije o izdanim službenim iskaznicama i značkama te način obilježavanja prijevoznih sredstava koje koristi Ministarstvo financija, Carinska uprava (u daljnjem tekstu: Carinska uprava).

(2) Obrasci službenih iskaznica (Prilog I.) i službene značke (Prilog II.) ovlaštenih carinskih službenika tiskani uz ovaj Pravilnik čine njegov sastavni dio.

II. SLUŽBENA ISKAZNICA

Članak 2.

(1) Službena iskaznica (u daljnjem tekstu: iskaznica) izdaje se ovlaštenim carinskim službenicima i to:

a) rukovodećim ovlaštenim carinskim službenicima do ranga pročelnika Područnog carinskog ureda – Obrazac »A«

b) ovlaštenim carinskim službenicima Sektora za nadzor, Službe za mobilne jedinice – Obrazac »B«

c) ovlaštenim carinskim službenicima Sektora za unutarnji nadzor i kontrolu; Službe za unutarnji nadzor – Obrazac »C1« i Službe za unutarnju kontrolu – »Obrazac C2«

d) ovlaštenim carinskim službenicima koji obavljaju ostale poslove nadzora – Obrazac »D«

e) ostalim ovlaštenim carinskim službenicima – Obrazac »E«

f) službenicima i namještenicima u Carinskoj upravi – Obrazac »F«.

(2) Iskaznicu izdaje ministar financija ili osoba koju on za to ovlasti.

Članak 3.

Iskaznica se izrađuje kao plastična kartica pravokutnog oblika tehnikom zaštitnog tiska u nijansi bijele boje veličine 90 x 60 mm, s otisnutim službenim znakom Carinske uprave u zaštićenoj podlozi na poleđini. Iskaznica sadrži i zaštitni ispis naizmjeničnih holograma natpisa »MF« i natpisa »CU«.

1. Iskaznica rukovodećih ovlaštenih carinskih službenika

Članak 4.

(1) Prednja strana (lice) iskaznice za rukovodeće ovlaštene carinske službenike koja se izdaje na obrascu »A« sadrži:

1. u sredini grb Republike Hrvatske;

2. ispod grba u sredini nalazi se tekst: »REPUBLIKA HRVATSKA, MINISTARSTVO FINANCIJA, CARINSKA UPRAVA«;

3. na lijevoj strani nalazi se prazan prostor za fotografiju ovlaštenog carinskog službenika dimenzije 30 x 35 mm;

4. desno od fotografije ispod natpisa iz točke 2. ovog stavka, ispisan je tekst: »SLUŽBENA ISKAZNICA«;

5. ispod teksta »SLUŽBENA ISKAZNICA« ispisuje se naziv rukovodećeg radnog mjesta i to:

a) RAVNATELJ

b) ZAMJENIK RAVNATELJA

c) POMOĆNIK RAVNATELJA ili

d) PROČELNIK PCU;

6. ispod naziva rukovodećeg radnog mjesta u okviru tamno plave boje ispisuje se ime i prezime rukovodećeg ovlaštenog carinskog službenika;

7. ispod prostora predviđenog za fotografiju ovlaštenog carinskog službenika s lijeve strane, tamno plavom bojom, ispisuje se oznaka obrasca iskaznice (»A«) i serijski broj iskaznice.

(2) Poleđina (naličje) iskaznice za rukovodeće carinske službenike sadrži:

1. tekst s najznačajnijim ovlastima koji glasi:

»Nositelj ove iskaznice ovlašten je pod uvjetima određenim Zakonom o carinskoj službi i drugim propisima, obavljati poslove iz djelokruga rada Ministarstva financija Carinske uprave. «

2. u donjem dijelu u sredini ispod teksta iz točke 1. ovoga stavka, nalaze se oznake M.P. i otiskuje se pečat Carinske uprave;

3. u donjem desnom kutu ispisuje se potpis ovlaštene osobe;

4. u donjem lijevom kutu ispisuje se datum izdavanja iskaznice.

(3) Tekst poleđine iskaznice i sve brojčane i slovne oznake ispisane su na bijeloj podlozi.

2. Iskaznica ovlaštenih carinskih službenika Sektora za nadzor, Službe za mobilne jedinice

Članak 5.

(1) Prednja strana (lice) iskaznice za ovlaštene carinske službenike Sektora za nadzor, Službe za mobilne jedinice koja se izdaje na obrascu »B« sadrži:

1. u sredini grb Republike Hrvatske;

2. ispod grba u sredini nalazi se tekst: »REPUBLIKA HRVATSKA, MINISTARSTVO FINANCIJA, CARINSKA UPRAVA«;

3. na lijevoj strani nalazi se prazan prostor za fotografiju ovlaštenog carinskog službenika dimenzije 30 x 35 mm;

4. desno od fotografije ispod natpisa iz točke 2. ovog stavka, ispisan je tekst: »SLUŽBENA ISKAZNICA«;

5. ispod teksta »SLUŽBENA ISKAZNICA« ispisuje se tekst: »MOBILNE JEDINICE «

6. ispod teksta iz točke 5. ovoga stavka u okviru antracit sive boje ispisuje se ime i prezime ovlaštenog carinskog službenika;

7. ispod prostora predviđenog za fotografiju ovlaštenog carinskog službenika s lijeve strane antracit sivom bojom ispisuje se oznaka obrasca iskaznice (»B«) i serijski broj iskaznice.

(2) Poleđina (naličje) iskaznice za ovlaštene carinske službenike Sektora za nadzor, Službe za mobilne jedinice sadrži:

1. tekst s najznačajnijim ovlastima koji glasi:

»Nositelj ove iskaznice ovlašten je pod uvjetima određenim Zakonom o carinskoj službi i drugim propisima, obavljati poslove iz djelokruga rada Ministarstva financija, Carinske uprave.

Nositelj ove iskaznice ovlašten je prikupljati, procjenjivati, evidentirati, obrađivati i koristiti podatke i obavijesti; pregledavati dokumentaciju te provjeravati vjerodostojnost i istinitost isprava; provjeravati istovjetnost osoba; provjeravati status i svojstva robe; pozivati; davati upozorenja i naredbe; privremeno ograničavati slobodu kretanja; pregledavati osobe; pregledavati robu; pratiti, zaustavljati, pregledati i pretražiti prometno sredstvo; ulaziti, pregledati i pretražiti poslovne prostorije, prostore i objekte; privremeno oduzeti robu i isprave; uporabiti sredstva prisile.

Nositelj ove iskaznice ovlašten je za držanje i nošenje vatrenog oružja i streljiva.«

2. u donjem dijelu u sredini ispod teksta iz točke 1. ovoga stavka, nalaze se oznake M.P. i otiskuje se pečat Carinske uprave;

3. u donjem desnom kutu ispisuje se potpis ovlaštene osobe;

4. u donjem lijevom kutu ispisuje se datum izdavanja iskaznice.

(3) Tekst poleđine iskaznice i sve brojčane i slovne oznake ispisane su na bijeloj podlozi.

(4) Ovlašteni carinski službenici Sektora za nadzor, Službe za mobilne jedinice koji nisu ovlašteni zaustavljati prijevozna sredstva i primijeniti sredstva prisile zadužuju službenu iskaznicu sukladno članku 7. ovog Pravilnika

3. Iskaznica ovlaštenih carinskih službenika Sektora za unutarnji nadzor i kontrolu

Članak 6.

(1) Prednja strana (lice) iskaznice za ovlaštene carinske službenike Sektora za unutarnji nadzor i kontrolu koja se izdaje na obrascu »C1« za ovlaštene carinske službenike Službe za unutarnji nadzor i obrascu »C2« za ovlaštene carinske službenike Službe za unutarnju kontrolu, sadrži:

1. u sredini grb Republike Hrvatske;

2. ispod grba u sredini nalazi se tekst: »REPUBLIKA HRVATSKA, MINISTARSTVO FINANCIJA, CARINSKA UPRAVA«;

3. na lijevoj strani nalazi se prazan prostor za fotografiju ovlaštenog carinskog službenika dimenzije 30 x 35 mm;

4. desno od fotografije ispod natpisa iz točke 2. ovog stavka, ispisan je tekst: »SLUŽBENA ISKAZNICA«;

5. ispod teksta »SLUŽBENA ISKAZNICA« ispisuje se tekst: »SUNK/SUN« ili »SUNK/SUK«;

6. ispod teksta iz točke 5. ovoga stavka u okviru crne boje ispisuje se ime i prezime ovlaštenog carinskog službenika;

7. ispod prostora predviđenog za fotografiju ovlaštenog carinskog službenika s lijeve strane, crnom bojom, ispisuje se oznaka obrasca iskaznice (»C1« ili »C2«) i serijski broj iskaznice.

(2) Poleđina (naličje) iskaznice za ovlaštene carinske službenike Sektora za unutarnji nadzor i kontrolu, Službe za unutarnji nadzor sadrži:

1. tekst s najznačajnijim ovlastima koji glasi:

»Nositelj ove iskaznice ovlašten je pod uvjetima određenim Zakonom o carinskoj službi i drugim propisima, obavljati poslove iz djelokruga rada Ministarstva financija, Carinske uprave.

Nositelj ove iskaznice ovlašten je obaviti razgovor sa carinskim službenicima i namještenicima te zapisnički uzeti izjavu, ući i izvršiti uvid u svaki prostor kojeg koristi Carinska uprava ili u svezi s obavljanjem službenih poslova koriste carinski službenici i namještenici, izvršiti uvid i koristiti podatke iz evidencija i dokumentacije koju vode, sastavljaju, pribavljaju, zaprimaju ili izdaju carinski službenici i namještenici, zahtijevati i njihovu dostavu u izvornom obliku ili preslici, izvršiti uvid u podatke o tehničkim sredstvima i opremi koju u radu primjenjuju carinski službenici i namještenici, prisustvovati provedbi poslova carinske službe, od carinskih službenika i namještenika zatražiti i druge podatke i obavijesti važne za uspješnu provedbu unutarnjeg nadzora i unutarnje kontrole njihova rada, obaviti i druge potrebne mjere i radnje u okviru carinskih ovlasti. «

2. u donjem dijelu u sredini ispod teksta iz točke 1. ovoga stavka, nalaze se oznake M.P. i otiskuje se pečat Carinske uprave;

3. u donjem desnom kutu ispisuje se potpis ovlaštene osobe;

4. u donjem lijevom kutu ispisuje se datum izdavanja iskaznice.

(3) Poleđina (naličje) iskaznice za ovlaštene carinske službenike Sektora za unutarnji nadzor i kontrolu, Službe za unutarnju kontrolu sadrži:

1. tekst s najznačajnijim ovlastima koji glasi:

»Nositelj ove iskaznice ovlašten je pod uvjetima određenim Zakonom o carinskoj službi i drugim propisima, obavljati poslove iz djelokruga rada Ministarstva financija, Carinske uprave.

Nositelj ove iskaznice ovlašten je obaviti razgovor sa carinskim službenicima i namještenicima te zapisnički uzeti izjavu, ući i izvršiti uvid u svaki prostor kojeg koristi Carinska uprava ili u svezi s obavljanjem službenih poslova koriste carinski službenici i namještenici, izvršiti uvid i koristiti podatke iz evidencija i dokumentacije koju vode, sastavljaju, pribavljaju, zaprimaju ili izdaju carinski službenici i namještenici, zahtijevati i njihovu dostavu u izvornom obliku ili preslici, izvršiti uvid u podatke o tehničkim sredstvima i opremi koju u radu primjenjuju carinski službenici i namještenici, prisustvovati provedbi poslova carinske službe, od carinskih službenika i namještenika zatražiti i druge podatke i obavijesti važne za uspješnu provedbu unutarnjeg nadzora i unutarnje kontrole njihova rada, obaviti i druge potrebne mjere i radnje u okviru carinskih ovlasti.

Nositelj ove iskaznice ovlašten je za držanje i nošenje vatrenog oružja i streljiva.«

2. u donjem dijelu u sredini ispod teksta iz točke 1. ovoga stavka, nalaze se oznake M.P. i otiskuje se pečat Carinske uprave;

3. u donjem desnom kutu ispisuje se potpis ovlaštene osobe;

4. u donjem lijevom kutu ispisuje se datum izdavanja iskaznice.

(4) Tekst poleđine iskaznice i sve brojčane i slovne oznake ispisane su na bijeloj podlozi.

4. Iskaznica ovlaštenih carinskih službenika koji obavljaju ostale poslove nadzora

Članak 7.

(1) Prednja strana (lice) iskaznice za ovlaštene carinske službenike koji obavljaju ostale poslove nadzora koji se izdaje na obrascu »D« sadrži:

1. u sredini grb Republike Hrvatske;

2. ispod grba u sredini nalazi se tekst: »REPUBLIKA HRVATSKA, MINISTARSTVO FINANCIJA, CARINSKA UPRAVA«;

3. na lijevoj strani nalazi se prazan prostor za fotografiju ovlaštenog carinskog službenika dimenzije 30 x 35 mm;

4. desno od fotografije ispod natpisa iz točke 2. ovog stavka, ispisan je tekst: »SLUŽBENA ISKAZNICA«;

5. ispod teksta »SLUŽBENA ISKAZNICA« ispisuje se tekst: »NADZOR«;

6. ispod teksta iz točke 5. ovoga stavka u okviru sive boje ispisuje se ime i prezime ovlaštenog carinskog službenika;

7. ispod prostora predviđenog za fotografiju ovlaštenog carinskog službenika s lijeve strane, sivom bojom, ispisuje se oznaka obrasca iskaznice (»D«) i serijski broj iskaznice.

(2) Poleđina (naličje) iskaznice za ovlaštene carinske službenike koji obavljaju ostale poslove nadzora sadrži:

1. tekst s najznačajnijim ovlastima koji glasi:

»Nositelj ove iskaznice ovlašten je pod uvjetima određenim Zakonom o carinskoj službi i drugim propisima, obavljati poslove iz djelokruga rada Ministarstva financija Carinske uprave.

Nositelj ove iskaznice ovlašten je prikupljati, procjenjivati, evidentirati, obrađivati i koristiti podatke i obavijesti; pregledavati dokumentaciju te provjeravati vjerodostojnost i istinitost isprava; provjeravati istovjetnost osoba; provjeravati status i svojstva robe; pozivati; davati upozorenja i naredbe; privremeno ograničavati slobodu kretanja; pregledavati osobe; pregledavati robu; pregledati i pretražiti prometno sredstvo; ulaziti, pregledati i pretražiti poslovne prostorije, prostore i objekte; privremeno oduzeti robu i isprave.«

2. u donjem dijelu u sredini ispod teksta iz točke 1. ovoga stavka, nalaze se oznake M.P. i otiskuje se pečat Carinske uprave

3. u donjem desnom kutu ispisuje se potpis ovlaštene osobe

4. u donjem lijevom kutu ispisuje se datum izdavanja iskaznice.

(3) Tekst poleđine iskaznice i sve brojčane i slovne oznake ispisane su na bijeloj podlozi.

5. Iskaznica ostalih ovlaštenih carinskih službenika

Članak 8.

(1) Prednja strana (lice) iskaznice za ostale ovlaštene carinske službenike koja se izdaje na obrascu »E« sadrži:

1. u sredini grb Republike Hrvatske;

2. ispod grba u sredini nalazi se tekst: »REPUBLIKA HRVATSKA, MINISTARSTVO FINANCIJA, CARINSKA UPRAVA«;

3. na lijevoj strani nalazi se prazan prostor za fotografiju ovlaštenog carinskog službenika dimenzije 30 x 35 mm;

4. desno od fotografije ispod natpisa iz točke 2. ovog stavka, ispisan je tekst: »SLUŽBENA ISKAZNICA«.

5. ispod teksta iz točke 4. ovoga stavka u okviru svijetlo plave boje ispisuje se ime i prezime ovlaštenog carinskog službenika,

6. ispod prostora predviđenog za fotografiju ovlaštenog carinskog službenika s lijeve strane, svijetlo plavom bojom, ispisuje se oznaka obrasca iskaznice (»E«) i serijski broj iskaznice.

(2) Poleđina (naličje) iskaznice za ostale ovlaštene carinske službenike sadrži:

1. tekst s najznačajnijim ovlastima koji glasi:

« Nositelj ove iskaznice ovlašten je pod uvjetima određenim Zakonom o carinskoj službi i drugim propisima, obavljati poslove iz djelokruga rada Ministarstva financija Carinske uprave. «

2. u donjem dijelu u sredini ispod teksta iz točke 1. ovoga stavka, nalaze se oznake M.P. i otiskuje se pečat Carinske uprave

3. u donjem desnom kutu ispisuje se potpis ovlaštene osobe

4. u donjem lijevom kutu ispisuje se datum izdavanja iskaznice.

(3) Tekst poleđine iskaznice i sve brojčane i slovne oznake ispisane su na bijeloj podlozi.

6. Iskaznica službenika i namještenika u Carinskoj upravi

Članak 9.

(1) Prednja strana (lice) iskaznice za službenike i namještenike u Carinskoj upravi koja se izdaje na obrascu »F« sadrži:

1. u sredini grb Republike Hrvatske;

2. ispod grba u sredini nalazi se tekst: »REPUBLIKA HRVATSKA, MINISTARSTVO FINANCIJA, CARINSKA UPRAVA«;

3. na lijevoj strani nalazi se prazan prostor za fotografiju ovlaštenog carinskog službenika dimenzije 30 x 35 mm;

4. desno od fotografije ispod natpisa iz točke 2. ovog stavka, ispisan je tekst: »SLUŽBENA ISKAZNICA«.

5. ispod teksta iz točke 4. ovoga stavka ispisuje se ime i prezime službenika ili namještenika, datum izdavanja službene iskaznice, pečat Carinske uprave i potpis ovlaštene osobe.

6. ispod prostora predviđenog za fotografiju službenika ili namještenika s lijeve strane, crnom bojom ispisuje se oznaka obrasca iskaznice (»F«) i serijski broj iskaznice.

(2) Poleđina (naličje) iskaznice za službenike i namještenike u Carinskoj upravi ne sadrži nikakve brojčane ni slovne oznake.

III. SLUŽBENA ZNAČKA

Članak 10.

(1) Službena značka (u daljnjem tekstu: značka) je izrađena iz kovine metala i okruglog je oblika promjera 55 mm.

(2) Na gornjem polukrugu na vanjskom rubu izrađen je hrvatski pleter u zlatnoj boji, a unutar njega na podlozi srebrne boje nalazi se u sredini grb Republike Hrvatske u propisanim bojama, dok je s njegove lijeve strane ovalno upisana riječ »REPUBLIKA«, a s desne strane je ovalno upisana riječ »HRVATSKA«.

(3) Na donjoj polovini značke nalazi se stilizirana zastava Republike Hrvatske u propisanim bojama, koja na srednjem dijelu ispod grba ima kvadratni prostor u srebrnoj boji na koji se utiskuje serijski broj značke, dok je na najdonjem dijelu na podlozi srebrne boje ovalno upisana riječ »CARINA«.

(4) Značka je izrađena u niskom reljefu tako da je pleter izbočen, dok se serijski broj značke utiskuje. Grb i zastava izrađeni su u emajlu i u propisanim bojama. Značka se sa stražnje strane pričvršćuje pomoću navoja s maticom ili na drugi pogodan način.

IV. NOŠENJE I UPORABA ISKAZNICE I ZNAČKE

Članak 11.

(1) Iskaznica i značka smiju se koristiti samo u službene svrhe. Za svaku zloupotrebu utvrđuje se povreda službene dužnosti i kaznena odgovornost sukladno posebnim propisima.

(2) Iskaznicu i značku zabranjeno je davati drugoj osobi.

(3) Značka je sastavni dio odore ovlaštenih carinskih službenika.

(4) Ovlašteni carinski službenici koji poslove obavljaju u radnoj odori, značku mogu nositi na za to predviđenom mjestu na odori ili na posebnoj futroli na remenu ili na posebnoj futroli s lančićem.

(5) Ovlašteni carinski službenici koji poslove obavljaju u civilnoj odjeći iskaznicu i značku nose u kožnom povezu.

(6) Ovlašteni carinski službenici koji su u obvezi stalnog nošenja odore, a iznimno poslove obavljaju u civilnoj odjeći, značku mogu nositi na posebnoj futroli uz obvezu posjedovanja i iskaznice, kako bi se prije primjene carinske ovlasti mogli propisno predstaviti pokazivanjem iskaznice i značke.

Članak 12.

(1) Ovlašteni carinski službenik može za potrebe potpisivanja službenih dokumenta koristiti faksimil.

(2) Faksimil iz stavka 1. ovoga članka sadržava podatke o imenu i prezimenu ovlaštenog carinskog službenika i serijski broj njegove značke.

(3) Carinska uprava vodi evidenciju o izdanim faksimilima koja sadrži podatke sukladno odredbi članka 14. stavka 3. ovoga Pravilnika.

Članak 13.

(1) Posebna futrola za nošenje značke iz članka 11. stavka 4. ovoga Pravilnika je crne boje, eliptičnog oblika.

(2) Kožni povez iz članka 11. stavka 5. ovoga Pravilnika je tamno plave boje i trostruko preklopljen. Veličina svakoga pregiba je 8 x 12 cm. Lijeva strana unutarnjeg pregiba je prozirna i predviđena za iskaznicu, a desna strana za značku. Iznad značke, na kožnom povezu upisan je tekst: »REPUBLIKA HRVATSKA, CARINA«.

V. IZDAVANJE ISKAZNICA I ZNAČKE I VOĐENJE EVIDENCIJE

Članak 14.

(1) Iskaznice i značke s pripadajućim kožnim povezom, odnosno posebnom futrolom za nošenje značke izdaje Carinska uprava.

(2) Carinska uprava vodi evidenciju o izdanim iskaznicama i značkama.

(3) Evidencija iz stavka 2. ovoga članka sadržava:

– naziv ustrojstvene jedinice Carinske uprave kojoj su izdane iskaznice i značke,

– ime i prezime službenika kojemu je izdana iskaznica i značka,

– sliku službenika veličine 30 x 35 mm,

– osobni identifikacijski broj službenika,

– naziv radnog mjesta,

– evidencijski (upisni) broj iskaznice i značke,

– serijski broj iskaznice i značke,

– datum izdavanja i preuzimanja iskaznice i značke,

– datum povrata i razlog povrata iskaznice i značke,

– potpis službenika,

– odjeljak za napomene u kojeg se upisuje podatak o gubitku iskaznice i/ili značke, privremeno oduzimanje iskaznice i značke i slično.

VI. GUBITAK ILI NESTANAK I POVRAT ISKAZNICE I ZNAČKE

Članak 15.

(1) Ovlašteni carinski službenik koji izgubi iskaznicu, odnosno značku ili na drugi način ostane bez iskaznice odnosno značke, dužan je o tome odmah izvijestiti svog neposredno nadređenog službenika.

(2) Nova iskaznica i značka, s novim brojem, izdat će se nakon što se izgubljenu ili na drugi način nestalu iskaznicu ili značku oglasi nevažećom u »Narodnim novinama«.

(3) Radi gubitka iskaznice i/ili značke, rukovoditelj ustrojstvene jedinice u kojoj je ovlašteni carinski službenik raspoređen, dužan je provesti postupak i sastaviti izvješće o događaju te ga priložiti zahtjevu za izdavanje nove iskaznice i značke.

Članak 16.

(1) Ovlašteni carinski službenik kojemu prestane radni odnos u Carinskoj upravi, dužan je pri primitku rješenja o prestanku radnog odnosa, odmah, a najkasnije u roku tri dana, predati iskaznicu i značku neposredno nadređenom službeniku.

(2) Neposredno nadređeni službenik iz stavka 1. ovoga članka dužan je primljenu iskaznicu i značku dostaviti nadležnoj ustrojstvenoj jedinici za upravljanje ljudskim potencijalima Carinske uprave.

(3) Ovlašteni carinski službenik koji se raspoređuje, trajno ili privremeno premješta na drugo radno mjesto od onoga radnog mjesta za koje mu je izdana iskaznica, dužan je po preuzimanju rješenja, u ustrojstvenoj jedinici za upravljanje ljudskim potencijalima, predati iskaznicu radi uništenja, prilikom čega će mu biti dodijeljena nova iskaznica sukladno važećem rješenju i ovlaštenjima za to radno mjesto.

(4) Ovlaštenom carinskom službeniku koji je sukladno posebnim propisima udaljen iz službe odredit će se i oduzimanje iskaznice i značke.

VII. OZNAČAVANJE PRIJEVOZNIH SREDSTAVA CARINSKE UPRAVE KOJA SE KORISTE U SLUŽBENE SVRHE

Članak 17.

(1) Prijevozna sredstva Carinske uprave koja se koriste u službene svrhe mogu se označavati službenim znakom Carinske uprave i na vanjskim bočnim stranama na plavoj podlozi natpisom bijele boje »CARINA«.

(2) Prijevozna sredstava Carinske uprave koja se koriste u službene svrhe, a koja će se označiti sukladno stavku 1. ovoga članka, Odlukom će odrediti ravnatelj Carinske uprave.

VIII. PRIJELAZNE I ZAVRŠNE ODREDBE

Članak 18.

(1) Iskaznice i značke izdane prema Pravilniku o obrascu službene iskaznice i posebnoj oznaci ovlaštenih službenih osoba Carinske uprave Republike Hrvatske (»Narodne novine«, broj 21/92 i 40/99), a koje nisu u skladu s odredbama ovog Pravilnika, vrijedit će do izdavanja novih službenih iskaznica i znački, a najkasnije u roku od jedne godine nakon stupanja na snagu ovoga Pravilnika.

(2) Carinska uprava će za sve ustrojstvene jedinice posebnom uputom utvrditi način dodjele i zamjene iskaznice i značke.

Članak 19.

Danom stupanja na snagu ovoga Pravilnika prestaje važiti Pravilniku o obrascu službene iskaznice i posebnoj oznaci ovlaštenih službenih osoba Carinske uprave Republike Hrvatske (»Narodne novine« broj 21/92, 3/94 i 40/99).

Članak 20.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 023-01/15-02/56

Urbroj: 513-02-1810-15-1

Zagreb, 11. svibnja 2015.

Ministar financija
mr. sc. Boris Lalovac, v. r.

**PRILOG I.**

[OBRAZAC SLUŽBENE ISKAZNICE](dodatni/436143.pdf)

**PRILOG 2.**

OBRAZAC SLUŽBENE ZNAČKE

![](dodatni/436142.jpg)

56 22.05.2015 Pravilnik o službenoj iskaznici i službenoj znački ovlaštenog carinskog službenika

56 22.05.2015 Pravilnik o službenoj iskaznici i službenoj znački ovlaštenog carinskog službenika

56 22.05.2015 Pravilnik o službenoj iskaznici i službenoj znački ovlaštenog carinskog službenika